CELEX: 
Language: hr
Date: 2019-02-26 00:00:00
Title: DELEGIRANA UREDBA KOMISIJE (EU) …/... o dopuni Direktive 2003/87/EZ Europskog parlamenta i Vijeća u pogledu funkcioniranja Inovacijskog fonda

OBRAZLOŽENJE
            
            
               1.KONTEKST DELEGIRANOG AKTA
            
            
               Inovacijski fond uspostavljen je člankom 10.a stavkom 8. Direktive 2003/87/EZ
                  1
                kako bi se u svim državama članicama podupirale inovacije u području tehnologija i postupaka s niskim emisijama ugljika u sektorima navedenima u Prilogu I., uključujući hvatanje i upotrebu ugljika sigurne za okoliš („CCU”), kojima se znatno pridonosi ublažavanju klimatskih promjena, kao i proizvodi kojima se zamjenjuju proizvodi s visokom razinom emisija ugljika proizvedeni u sektorima navedenima u Prilogu I., te kako bi se poticalo oblikovanje i funkcioniranje projekata čiji je cilj hvatanje i geološko skladištenje („CCS”) CO2 sigurno za okoliš te inovativne tehnologije za obnovljive izvore i pohranu energije
                  2
               . Taj fond, kojemu je dodijeljeno najmanje 450 milijuna emisijskih jedinica, sljednik je programa NER 300. 
            
            
               Potpora inovacijama u području tehnologija s niskim emisijama ugljika ključna je za ostvarivanje ciljeva EU-a u području klimatske politike i konkurentnosti koji su utvrđeni u Strategiji za energetsku uniju
                  3
                i u obnovljenoj Strategiji za industrijsku politiku
                  4
               . Inovacijski fond bit će instrument za demonstriranje tehnologija s niskim emisijama ugljika ili bez emisija ugljika, čime će se omogućiti prijelaz na dekarbonizirano gospodarstvo kako je utvrđeno u strategiji za dugoročno smanjenje emisija
                  5
               . Njime će se povećati i konkurentnost poduzeća iz EU-a tako što će im se pomoći da postanu globalni predvodnici u tim tehnologijama. Inovacijskim fondom podupirat će se ciljevi iz plana za stratešku energetsku tehnologiju (SET)
                  6
                te ciljevi utvrđeni u javno-privatnim partnerstvima u Okvirnom programu EU-a za istraživanja, ponajprije u okviru SPIRE-a („Resursnom i energetskom učinkovitošću do održive prerađivačke industrije”, eng. Sustainable Process Industry through Resource and Energy Efficiency) te zajedničkih poduzeća za bioindustriju, te za gorive ćelije i vodik. Inovacijski fond trebao bi pridonositi i budućim partnerstvima i misijama u okviru programa Obzor, u skladu s ciljevima iz Direktive 2003/87/EZ.
            
            
               Cilj je Inovacijskog fonda provedba uspješnih demonstracijskih projekata usmjerenih na revolucionarne inovacije u području tehnologija s niskim emisijama ugljika. Cilj je tog fonda odabrati inovativne i održive demonstracijske projekte te pridonijeti zatvaranju njihove financijske konstrukcije. Očekuje se da će Inovacijski fond do 2030. imati široku tehnološku i zemljopisnu pokrivenost. Inovacijski fond funkcionirat će u okviru djelotvorne, učinkovite i jednostavne strukture upravljanja kojom će se osigurati odgovornost, transparentnost i razmjena znanja.
            
            
               Procjenjuje se
                  7
                da će mogući iznos ulaganja za demonstracijske projekte u prihvatljivim sektorima iznositi od 55 do 68 milijardi EUR. Iako se očekuje da će Inovacijski fond imati znatnu količinu sredstava (od 6 milijardi EUR (pri cijeni ugljika od 15 EUR/t CO2) do 11 milijardi EUR (pri cijeni od 25 EUR/t CO2)), potražnja za financiranjem uvelike nadilazi očekivana raspoloživa sredstva. Stoga bi potporu iz Inovacijskog fonda trebalo kombinirati s potporom koju pružaju drugi programi EU-a i države članice. 
            
            
               Inovacijski fond bit će komplementaran programu Obzor Europa jer će se iz njega pružati potpora za tehnologije s niskim emisijama ugljika ili bez emisija ugljika koja je u ranijim fazama razvoja tih tehnologija dolazila iz programa Obzor Europa ili njegova prethodnika, programa Obzor 2020. Fond će biti komplementaran i Europskom fondu za regionalni razvoj, kojim se podupiru inovacije i njihovo šire prihvaćanje (npr. rješenja u području energetske učinkovitosti za MSP-ove i zgrade, projekti obnovljivih izvora energije), ali se neće podupirati nijedna aktivnost navedena u Prilogu I. Direktivi 2003/87/EZ. Instrumentom za povezivanje Europe te europskim strukturnim i investicijskim fondovima mogli bi se podupirati infrastrukturni elementi projekata financiranih sredstvima iz Inovacijskog fonda, kao što su izgradnja cjevovoda za CO2 i vodik ili priključci na mrežu. Inovacijski fond djelovat će i u sinergiji s instrumentom Unije za potporu ulaganjima (fond InvestEU koji je predložila Komisija)
                  8
               : iz fonda InvestEU moći će se pružati dodatna potpora za ulaganja (npr. jamstva za zajmove ili doprinosi u obliku kapitala) u projekte koji se financiraju iz sredstava Inovacijskog fonda. U Komisijinu prijedlogu za fond InvestEU predviđa se da će Inovacijski fond moći pridonositi operacijama mješovitog financiranja u okviru fonda InvestEU (npr. nadoplatom za pokriće rizika koje osigurava fond InvestEU).  
            
            
               Optimalnom kombinacijom financiranja sredstvima iz Inovacijskog fonda, fonda InvestEU i drugih programa Unije te sredstvima država članica trebala bi se osigurati velika pokrivenost dodatnih troškova i rizika povezanih s demonstracijom inovativnih tehnologija ili proizvoda s niskim emisijama ugljika.
            
            
               Suzakonodavci su od Komisije zatražili da prvi poziv na podnošenje prijedloga za Inovacijski fond organizira prije 2021. kako bi se prihvatljivim projektima pružila pravodobna potpora. Iako su neisplaćena sredstva iz prvog poziva na podnošenje prijedloga za program NER 300 preusmjerena u instrument InnovFin EDP i dužnički instrument CEF-a
                  9
               , prošlo je već više od pet godina otkako je 2013. objavljen posljednji poziv na podnošenje prijedloga za dodjelu bespovratnih sredstava u okviru programa NER 300. 
            
            
               2.SAVJETOVANJA PRIJE DONOŠENJA AKTA
            
            
               Iskustvom s programom NER 300, uključujući studiju o stečenim iskustvima
                  10
               , dobivena su korisna saznanja koja se mogu primijeniti u osmišljavanju Inovacijskog fonda. Glavni problem koji je utvrđen tijekom provedbe programa NER 300 bila je niska stopa uspješnosti projekata kojima su dodijeljena sredstva ili kašnjenja u ranoj fazi razvoja projekta. Zasad se počelo provoditi samo 6 od 39 projekata kojima su dodijeljena sredstva, a 14 je projekata povučeno. Glavni uzroci niske stope uspješnosti projekata financiranih sredstvima iz programa NER 300 bili su odabir nedovoljno pripremljenih projekata te nepravodobno pružanje potpore.
            
            
               Revizorski sud nedavno je utvrdio
                  11
                da su dodatni uzroci niske stope uspješnosti koji su uglavnom povezani s konceptom programa NER 300 složen i nejasan postupak donošenja odluka te nefleksibilan sustav odabira. Revizorski sud u tom je pogledu predložio da se postupak odabira projekata i donošenja odluka poboljša tako da se aspekti ekonomske održivosti projekata i njihove dosljednosti procijene u odnosu na prioritete EU-a te nacionalne energetske i klimatske planove država članica, tako da države članice preuzmu čvrste i transparentne obveze prije dodjele sredstava EU-a, tako da se utvrde kriteriji za povlačenje financijskih sredstava u slučajevima u kojima projekti ne postignu dogovorene ključne provedbene etape, tako da se osigura fleksibilnost potrebna za reagiranje na kretanja na tržištu i razvoj tehnologije, tako da se bolje koordiniraju različiti programi potpore te, na kraju, tako da se osigura potpuna odgovornost. 
            
            
               Osim toga, Komisija je provela dva kruga savjetovanja sa zainteresiranim dionicima kako bi prikupila stručna mišljenja o konceptu Inovacijskog fonda: sektorske radionice, koje su održane u razdoblju od siječnja do lipnja 2017.
                  12
               , te javno savjetovanje putem interneta, koje je održano u razdoblju od siječnja do travnja 2018.
                  13
                
            
            
               U skladu sa zahtjevima za bolju regulativu Komisija je nacrt delegirane uredbe učinila javno dostupnim od 14. prosinca 2018. do 11. siječnja 2019. s ciljem primanja povratnih informacija. Zaprimljeno je 35 komentara raznih dionika (država članica, trgovinskih udruženja, poduzeća). Opći je ton komentara pozitivan; pozdravlja se delegirana uredba te se cijeni činjenica da se mišljenja dionika kontinuirano traže i, kad je to moguće, uzimaju u obzir. Nadalje, izražava se slaganje s načelima i konkretnim odredbama, ali ističe se da je u kontekstu poziva na podnošenje prijedloga potrebno pojasniti neke elemente, primjerice definiciju relevantnih troškova i pravila o povratu.
            
            
               Na temelju glavnih nalaza iz savjetovanja došlo se do sljedećih zaključaka: 
            
            
               ·bespovratna sredstva najprikladniji su oblik potpore, ali postoji interes i za financijskim instrumentima,
            
            
               ·potpora bi općenito trebala biti povezana i s troškovima ulaganja i s operativnim troškovima, 
            
            
               ·u okviru kriterija prihvatljivosti trebalo bi utvrditi rokove za postizanje određenih ključnih etapa u provedbi,
            
            
               ·postupak podnošenja zahtjeva trebalo bi organizirati u dva koraka, 
            
         
         
            
               ·ocjena projekata trebala bi se temeljiti na više kriterija: potencijalu za dekarbonizaciju, prilagodljivosti, stupnju inovativnosti, isplativosti i očekivanim troškovima izvedbe, 
            
            
               ·potrebna je pravedna ravnoteža u dodjeli sredstava među sektorima (energetika, industrija) i tehnologijama,
            
            
               ·pružanjem pomoći za razvoj projekta perspektivnim projektima koji nisu dovoljno pripremljeni stvorila bi se dodana vrijednost i smanjilo vrijeme potrebno za pripremu projekata. 
            
            
               Prijedlog delegirane uredbe u skladu je s većinom preferencija koje su izrazili dionici u pogledu svih prethodno navedenih elemenata.
            
            
               Komisija je naručila namjensku „studiju ispitivanja tržišta”
                  14
               , u okviru koje je ispitano gotovo 500 stručnjaka kako bi se predvidjela uspješnost Inovacijskog fonda nakon njegova pokretanja i potencijalno tržište koje bi Fond imao. 
            
            
               Komisija je osnovala namjensku Stručnu skupinu za Inovacijski fond
                  15
               , u skladu sa Zajedničkim dogovorom o delegiranim aktima
                  16
               , te se 8. lipnja i 4. prosinca 2018. sastala sa stručnjacima koje su imenovale države članice i stručnjacima iz prihvatljivih sektora. Europski parlament i Vijeće Europske unije bili su pozvani na te sastanke. Tijekom prvog sastanka stručnjaci su uglavnom podržali predložene opcije za procjenu učinka. Tijekom drugog sastanka stručnjaci su izrazili svoje opće zadovoljstvo područjem primjene nacrta uredbe i fleksibilnošću koja se njime pruža u pogledu promjena u uvjetima na tržištu i učenja iz iskustva. Primjedbe stručnjaka uzete su u obzir tako što je dodana obveza Komisije da se savjetuje s državama članicama o tekstu poziva te obveza provedbenog tijela da podupire države članice u njihovim nastojanjima da promiču Inovacijski fond i da komuniciraju s predlagateljima projekata. Nadalje, prag za male projekte povišen je na 7,5 milijuna EUR. Kriterij za odabir „pripremljenost projekta” pojašnjen je, uključujući i važnost potpore koju pruža predmetna država članica. Unesene su i manje izmjene u tekst nacrta te su pojašnjeni dijelovi nacrta, uključujući definiciju relevantnih troškova. Komisija je nadalje objasnila da će Stručna skupina biti uključena u izradu poziva na podnošenje prijedloga.
            
            
               S obzirom na važnost Inovacijskog fonda, Komisija je provela procjenu učinka kako bi analizirala nekoliko opcija za svako od pitanja povezanih s implementacijom koja su operacionalizirana u ovom prijedlogu. U skladu s najpoželjnijom opcijom, sredstvima iz Fonda nastavit će se podupirati dodatni troškovi projekata povezani s inovacijama (kao i u okviru programa NER 300), ali bespovratna sredstva isplaćivat će se fleksibilnije na temelju ključnih etapa postignutih tijekom izrade i provedbe projekta. Kako bi se poboljšao postupak odabira projekata, oni će se odabirati putem redovitih poziva na temelju više kriterija (tj. troškovne učinkovitosti, izbjegavanja emisija stakleničkih plinova, ekonomske održivosti). Kako bi se pojednostavilo upravljanje, Fondom će upravljati Komisija (uz potporu javnog provedbenog tijela). Iako bi se delegiranim aktom trebao utvrditi okvir za djelovanje, neke odluke (npr. konkretne pojedinosti o postupku odabira i ocjenjivanja) trebale bi se donositi u okviru poziva na podnošenje prijedloga kako bi se u njima bolje odražavali promjenjivi uvjeti na tržištu. S državama članicama trebalo bi se savjetovati o ključnim odlukama (npr. o pojedinostima iz poziva na podnošenje prijedloga, popisu predodabranih projekata). Kako bi se izbjegla narušavanja tržišta ugljika, emisijske jedinice u okviru EU-ova sustava trgovanja emisijama od kojih će se dobivati sredstva za Fond prodavat će se na dražbi u jednakim godišnjim količinama do 2030., uz ograničenu fleksibilnost potrebnu da bi se količine koje se prodaju na dražbi prilagodile potražnji koja proizlazi iz poziva na podnošenje prijedloga projekata. Fond će biti usko povezan s drugim EU-ovim programima financiranja, kao što je program Obzor Europa, a bespovratna sredstva koja će se isplaćivati iz sredstava Fonda dopunjavat će se povratnim oblicima potpore (dug, vlasnički kapital, jamstva) putem operacija mješovitog financiranja u okviru programa InvestEU, čime će se osigurati koordinirana reakcija na potrebe tržišta.
            
            
               Najpoželjniju opciju snažno je podržala većina dionika, kako predstavnici industrije, javna energetska poduzeća, nositelji projekata, države članice, tako i nevladine organizacije i akademska zajednica.
            
            
               Najpoželjnijom opcijom smanjit će se administrativni troškovi za predlagatelje projekata i administracije država članica zahvaljujući pojednostavnjenom lancu odlučivanja i kraćim rokovima za donošenje odluka. Administrativni troškovi provedbenog tijela u potpunosti će se pokrivati iz sredstava Fonda. Ne očekuju se nikakvi izravni negativni učinci u gospodarskom i društvenom području ili području zaštite okoliša.
            
            
               Odbor za nadzor regulative zatražio je dodatne dokaze o neuspjehu programa NER 300, području primjene delegirane uredbe i fleksibilnosti koja je ostavljena za pozive na podnošenje prijedloga te međudjelovanju s drugim programima Unije. Nastavno na nedavno izvješće Revizorskog suda, uzroci slabosti programa NER 300 mogli bi se bolje objasniti. Sada u okviru procjene učinka postoji bolja analiza načina za postizanje optimalnog kompromisa između predvidivosti i fleksibilnosti u podjeli funkcija između delegirane uredbe i poziva na podnošenje prijedloga. Pojašnjeno je da je uloga Inovacijskog fonda da osigurava poveznicu između istraživačkih programa – kao što je program Obzor Europa – i drugih programa Unije kojima se financira uvođenje tehnologija i izgradnja infrastrukture – kao što je Instrument za povezivanje Europe ili program InvestEU. 
            
            
               3.PRAVNI ELEMENTI DELEGIRANOG AKTA
            
            
               Člankom 10.a stavkom 8. Direktive 2003/87/EZ uspostavlja se Inovacijski fond i utvrđuju se opća pravila za funkcioniranje Inovacijskog fonda, konkretno, izvor prihoda Fonda, projekti koji su prihvatljivi za potporu iz sredstava Fonda te opća pravila za isplatu te potpore. Nadalje, u članku 10.a stavku 8. pobliže se određuju kriteriji za postupak odabira te se omogućuje da države članice ili Unija osiguravaju komplementarno financiranje prihvatljivih projekata. 
            
            
               Osim toga, člankom 10.a stavkom 8. Direktive 2003/87/EZ Komisija se ovlašćuje za donošenje delegiranih akata radi dopune te direktive u pogledu pravila o funkcioniranju Inovacijskog fonda, uključujući postupak i kriterije odabira.
            
            
               U Prijedlogu delegirane uredbe utvrđuju se pravila koja su nužna za funkcioniranje Inovacijskog fonda, ali se istodobno ostavlja prostor za donošenje određenih odluka u okviru poziva na podnošenje prijedloga i ugovorne dokumentacije. 
            
            
               U poglavlju I. Prijedloga delegirane uredbe utvrđuju se operativni ciljevi Inovacijskog fonda te popis oblika potpore koju Inovacijski fond pruža.
            
            
               Bespovratna sredstva čine ključno sredstvo za pružanje potpore u okviru Fonda, a razlog su tomu veliki manjkovi u financiranju i rizici povezani s takvim projektima te snažna sklonost takvom rješenju koju su izrazili dionici. U poglavlju II. – ključnom poglavlju Prijedloga – utvrđuju se posebna pravila za financiranje bespovratnim sredstvima. 
            
            
               Sredstvima Inovacijskog fonda pokrivat će se do 60 % relevantnih troškova u skladu s člankom 10.a stavkom 8. Direktive 2003/87/EZ. U Prijedlogu delegirane uredbe zadržava se definicija dodatnih troškova iz programa NER 300, tj. razlika u troškovima i prihodima u odnosu na konvencionalnu tehnologiju, što je u skladu i s praksom EU-a u području procjenjivanja državne potpore. Istodobno, ovim se Prijedlogom pomaže malim projektima utvrđivanjem pojednostavnjene definicije relevantnih troškova.
            
            
               Potpora iz sredstava Fonda isplaćivat će se u skladu s potrebama projekata za novčanim sredstvima. Do 40 % iznosa dodijeljenih sredstava isplaćivat će se u obliku početnog financiranja u trenutku financijskog zaključenja kako bi se smanjio rizik povezan s projektima i kako bi njihova provedba mogla što brže početi. Time će se pružiti i poticaj za ubrzavanje financijskog zaključenja projekata. Preostalih 60 % iznosa bespovratnih sredstava isplaćivat će se projektima u skladu s njihovim potrebama za novčanim sredstvima kad postignu određene ključne etape u provedbi. Uspostavit će se mehanizam za povrat sredstava kako bi se osigurao povrat iznosa koje je Inovacijski fond neopravdano isplatio.
            
            
               Drugo, u poglavlju II. utvrđuju se pravila za organiziranje poziva na podnošenje prijedloga, postupak podnošenja zahtjeva i odabir projekata. Na razini EU-a bit će potrebno djelotvorno tržišno natjecanje kako bi se odabrali projekti s najvećim potencijalom za izbjegavanje emisija stakleničkih plinova i za znatno smanjenje troškova prijelaza na gospodarstvo s niskim emisijama ugljika u predmetnim sektorima. 
            
            
               U okviru Fonda predviđa se organiziranje redovitih poziva na podnošenje prijedloga do 2030. U Prijedlogu se ne utvrđuju vremenski razmaci među pozivima na podnošenje prijedloga, čime se omogućuje prilagođavanje tih poziva potražnji i pripremljenosti portfelja projekata, što će se ocijeniti nakon završetka svakog poziva na podnošenje prijedloga. Kako bi se ispunila očekivanja suzakonodavaca, prvi poziv na podnošenje prijedloga trebao bi se održati prije 31. prosinca 2020. 
            
         
         
            
               U Prijedlogu se predviđa postupak podnošenja zahtjeva u dvije faze radi smanjenja troškova i administrativnog opterećenja za predlagatelje projekata. Postupkom podnošenja zahtjeva u dvije faze nastoji se pojednostaviti i ubrzati priprema koja se traži od podnositelja zahtjeva te omogućiti da se prijedlozi potpuno pripremljenih projekata utvrde odmah na početku. Osim toga, u Prijedlogu se predviđa mogućnost uvođenja posebnog postupka podnošenja zahtjeva za male projekte u okviru poziva na podnošenje prijedloga. 
            
            
               U Prijedlogu se utvrđuje niz kriterija za odabir s obzirom na djelotvornost, učinkovitost i prilagodljivost, na temelju kojih će se procjenjivati potencijal projekata za smanjenje emisija stakleničkih plinova, njihova razina inovativnosti, ekonomska održivost, potencijal za širu primjenu i ponavljanje, trošak smanjenja emisija te pripremljenost projekta u tehnološkom i poslovnom smislu, uključujući posjedovanje dozvola koje obuhvaćaju, među ostalim, procjenu učinaka projekta na okoliš. 
            
            
               Kako bi se osigurala uravnotežena zemljopisna raspodjela potpora, u Prijedlogu se predviđaju pojednostavnjenja za male projekte i pružanje potpore za razvoj projekata. Osim toga, omogućuje se i utvrđivanje dodatnih kriterija za odabir u okviru kasnijih poziva.
            
            
               U poglavlju III. omogućuje se da se sredstva iz Inovacijskog fonda isplaćuju u okviru operacija mješovitog financiranja u programu InvestEU, čime se osigurava bolje usmjeravanje potpore za prihvatljive projekte, bilo u obliku dodatka bespovratnim sredstvima ili kao alternativa njima. 
            
            
               U poglavlju IV. „Upravljanje” utvrđuju se glavni sudionici u implementaciji Inovacijskog fonda. Konkretno, utvrđuje se uloga Komisije, provedbenih tijela, država članica i dionika.
            
            
               Pozive na podnošenje prijedloga za dodjelu sredstava iz Fonda organizirat će Komisija na središnjoj razini uz potporu provedbenih tijela. Time će se osigurati pojednostavnjeno i racionalizirano odlučivanje, a time i niži administrativni troškovi za predlagatelje projekata. Među tijelima koja će izvršavati potrebne zadaće mogla bi biti Europska investicijska banka (EIB) ili neka izvršna agencija. 
            
            
               Države članice imat će važnu ulogu u implementaciji Inovacijskog fonda.  Za brzu provedbu projekata neophodni su podrška i zalaganje država članica, npr. davanjem dodatne financijske potpore ili ubrzavanjem postupaka izdavanja dozvola. O pitanjima koja se odnose na opće smjernice za djelovanje Inovacijskog fonda provodit će se savjetovanja s većom skupinom dionika.
            
            
               Naposljetku, u Prijedlogu se utvrđuju pravila u pogledu izvješćivanja, praćenja, ocjenjivanja, nadzora i promidžbe.
            
            
               4.UTJECAJ NA PRORAČUN
            
            
               Sve aktivnosti koje se provode u okviru Inovacijskog fonda u skladu s ovim nacrtom Delegirane uredbe Komisije financiraju se prihodima koji proizlaze iz prodaje emisijskih jedinica na dražbi u okviru sustava trgovanja emisijama, kako je predviđeno u članku 10.a stavku 8. Direktive 2003/87/EZ, kojim se uspostavlja Inovacijski fond i utvrđuju opća pravila za njegovo funkcioniranje. U Uredbi Komisije (EU) br. 1031/2010 utvrđuju se detaljna pravila o vremenskom rasporedu, upravljanju i drugim aspektima dražbi emisijskih jedinica u okviru sustava trgovanja emisijama čiji prihodi pripadaju državama članicama pa se stoga prikupljaju i njima se upravlja izvan okvira proračuna EU-a. Osnovno načelo jednako je kao i u programu NER 300, koji je prethodnik Inovacijskog fonda, te će se ono nastaviti primjenjivati neovisno o tome koje tijelo konkretno implementira Inovacijski fond: Europska investicijska banka (EIB), kao što je bio slučaj s programom NER 300, ili sama Komisija ili Komisija u suradnji s izvršnom agencijom.
            
            
               Uzimajući u obzir preporuke koje je Revizorski sud dao u kontekstu programa NER 300
                  17
                i povećanu ulogu Komisije u implementaciji Inovacijskog fonda, ako Komisija odluči implementirati Inovacijski fond u okviru izravnog upravljanja, predviđeno je da će se Inovacijski fond uključiti u proračunsku strukturu sličnu onoj koja postoji za ostale fondove za koje Komisija preuzima zadaće koordinacije i implementacije u pogledu financijskih doprinosa trećih strana kao što su uzajamni fondovi. U tom slučaju svi prihodi Inovacijskog fonda prikupljali bi se od dražbovatelja u skladu s odredbama iz poglavlja VII. i VIII. Uredbe (EU) br. 1031/2010 kao vanjski namjenski prihodi u smislu članka 21. stavaka 1. i 5. Uredbe (EU, Euratom) 2018/1046 Europskog parlamenta i Vijeća
                  18
                („Financijska uredba”). Tim vanjskim namjenskim prihodima financirali bi se svi rashodi povezani s implementacijskim aktivnostima Inovacijskog fonda, uključujući administrativne troškove. Stoga implementacija Inovacijskog fonda, kako je predložena ovim nacrtom Delegirane uredbe Komisije, ne bi imala nikakav dodatan financijski utjecaj na proračun EU-a. 
            
            
               U pogledu mogućeg delegiranja određenih provedbenih zadaća izvršnoj agenciji provest će se detaljna analiza troškova i koristi. U tijeku je priprema takve detaljne analize troškova i koristi u vezi s mogućim delegiranjem zadaća za sve programe EU-a u okviru sljedećeg VFO-a za razdoblje 2021.–2027.
            
            
               Tablica 1.: Ogledni primjeri potencijalnih projekata
            
            
                     
                        Kategorija sektora
                     
                  
                  
                     
                        Sektori koji su prihvatljivi na temelju članka 10.a stavka 8. Direktive 2003/87/EZ
                     
                  
                  
                     
                        Primjeri potencijalnih projekata
                           19
                        
                     
                  
               
                     
                        Obnovljivi izvori energije
                     
                  
                  
                     
                        Energija vjetra
                     
                  
                  
                     
                        – plutajuće odobalne vjetroelektrane
                     
                     
                        – turbine sljedeće generacije
                     
                  
               
                     
                  
                  
                     
                        Solarna energija
                     
                  
                  
                     
                        – koncentrirane solarne elektrane
                     
                     
                        – savitljive organske ćelije
                     
                     
                        – plutajući fotonaponski sustavi
                     
                     
                        – hibridne tehnologije koje obuhvaćaju fotonaponske sustave te sustave za sunčevu koncentriranu snagu i pohranu energije
                     
                  
               
                     
                  
                  
                     
                        Geotermalna energija
                     
                  
                  
                     
                        – napredni geotermalni sustavi
                     
                  
               
                     
                  
                  
                     
                        Bioenergija
                     
                  
                  
                     
                        – napredna biogoriva
                     
                  
               
                     
                  
                  
                     
                        Energija mora
                     
                  
                  
                     
                        – tehnologije za energiju plime i oseke i energiju valova
                     
                  
               
                     
                        Pohrana energije
                     
                  
                  
                     
                        Pohrana energije
                     
                  
                  
                     
                        – inovacije u proizvodima (npr. pohrana topline, pohrana električne energije iz toplinskih crpki, protočne baterije, litij-ionska ili post-litijska tehnologija, pohrana energije u obliku komprimiranog zraka i tekućeg zraka)
                     
                     
                        – inovacije u postupcima (npr. tehnologije lanca blokova i umjetna inteligencija)
                     
                     
                        – inovacije u sustavima (npr. sustavi za upravljanje energijom i punionice za električnu energiju u lukama)
                     
                     
                        – veliki demonstracijski projekti za proizvodnju vodika iz obnovljivih izvora i njegovu upotrebu za pohranu energije (npr. elektroliza vode u kombinaciji sa sustavima za skladištenje vodika) 
                     
                  
               
                     
                        Hvatanje i skladištenje ugljika (CCS)
                     
                  
                  
                     
                        Hvatanje i skladištenje ugljika (CCS)
                     
                  
                  
                     
                        – projekti povezani s CCS-om duž cijelog lanca
                     
                     
                        – projekti povezani s CCS-om u dijelu lanca, s osiguranim ugovorima o skladištenju
                     
                  
               
                     
                        Hvatanje i upotreba ugljika (CCU)
                     
                  
                  
                     
                        Hvatanje i upotreba ugljika
                     
                  
                  
                     
                        Hvatanje CO2 i drugih plinovitih ispusta koji sadržavaju ugljik te njihovo pretvaranje u upotrebljiva goriva ili proizvode
                     
                  
               
                     
                        Industrija
                     
                  
                  
                     
                        Proizvodnja koksa i naftnih derivata
                     
                  
                  
                     
                        – prijelaz na vodik koji se proizvodi uz niske emisije ugljika 
                     
                     
                        – upotreba alternativnih održivih sirovina
                     
                     
                  
               
                     
                  
                  
                     
                        Proizvodnja osnovnih crnih metala
                     
                  
                  
                     
                        – nove tehnologije za smanjenje potrebe za taljenjem
                     
                     
                        – tehnologije za izravno smanjenje potrebe za taljenjem koje se temelje na vodiku koji se proizvodi uz niske emisije ugljika
                     
                     
                        – proizvodnja čelika koja se temelji na električnoj energiji
                     
                     
                        – recikliranje visokopećnih plinova
                     
                  
               
                     
                  
                  
                     
                        Proizvodnja osnovnih obojenih metala
                     
                  
                  
                     
                        – elektroliza s niskim emisijama ugljika
                     
                     
                        – inertne anode/uronjene šuplje katode
                     
                     
                        – magnetsko zagrijavanje poluga
                     
                     
                        – oporaba otpadne topline
                     
                  
               
                     
                  
                  
                     
                        Proizvodnja cementa i betonskih proizvoda
                     
                  
                  
                     
                        – proizvodnja cementa uz manje emisija ugljika
                     
                     
                        – proizvodnja cementa uz niske emisije ugljika 
                     
                     
                        – promjene u sastavu betona
                     
                  
               
                     
                  
                  
                     
                        Vapno i proizvodi od gipsa
                     
                  
                  
                     
                        – povećanje koncentracije CO2, npr. s pomoću kemijske petlje
                     
                     
                        – kombiniranje s postupkom izgaranja u struji kisika
                     
                  
               
                     
                  
                  
                     
                        Proizvodnja stakla i proizvoda od stakla
                     
                  
                  
                     
                        – električne peći
                     
                     
                        – izgaranje u struji kisika (uključujući oporabu topline)  
                     
                     
                        – prijelaz na biogoriva ili vodik koji se proizvodi uz niske emisije ugljika 
                     
                     
                        – preoblikovanje smjese i paletizacija smjese (npr. nekarbonizirani materijali ili staklo s nižim talištem)
                     
                  
               
                     
                  
                  
                     
                        Proizvodnja glinenih i vatrostalnih proizvoda
                     
                  
                  
                     
                        – električne peći i sušilice
                     
                     
                        – oblikovanje nepečenih ili manje pečenih proizvoda
                     
                     
                        – ostale inovacije proizvoda
                     
                  
               
                     
                  
                  
                     
                        Proizvodnja papira i proizvoda od papira
                     
                  
                  
                     
                        – nove tehnike sušenja
                     
                     
                        – pjenjenje vlaknastih materijala
                     
                     
                        – uplinjavanje crnog luga
                     
                     
                        – predobrada enzimima
                     
                     
                        – oporaba topline
                     
                     
                        – elektrokemijska depolimerizacija lignina
                     
                  
               
                     
                  
                  
                     
                        Proizvodnja kemikalija i kemijskih proizvoda
                     
                  
                  
                     
                        – korištenje ili bolje iskorištavanje alternativnih izvora ugljika: CO2, biomasa, otpad, ispušni plinovi, ostaci i reciklirani materijali
                     
                     
                        – revolucionarna otkrića u području materijala (npr. funkcionalni materijali visokih performansi, uključujući lagane materijale za proizvodnju energije, mobilnost i stanovanje uz niske emisije ugljika)
                     
                     
                        – korištenje električne energije iz obnovljivih izvora
                     
                     
                        – proizvodnja i korištenje vodika uz niske emisije ugljika
                     
                     
                        – elektrificirani postupci, uključujući one s nekonvencionalnim izvorima energije 
                     
                  
               
                     
                  
                  
                     
                        Drugi sektori obuhvaćeni Prilogom I. Direktivi 2003/87/EZ
                     
                  
                  
                     
                        – proizvodnja vodika uz niske emisije ugljika s pomoću električne energije iz obnovljivih izvora ili s pomoću CCS-a
                     
                     
                        – inovativna proizvodnja guma uz niske emisije ugljika 
                     
                  
               
                     
                        Međusektorska razina
                     
                  
                  
                     
                        Međusektorski projekti i industrijska simbioza
                     
                  
                  
                     
                        – bilo koja kombinacija prethodno navedenog
                     
                     
                        – hvatanje ugljika iz nekoliko industrijskih postrojenja, prijenos CO2, njegovo korištenje i skladištenje
                     
                     
                        – proizvodnja i demonstracija novih kemijskih baterija velikih razmjera
                     
                     
                        – korištenje i skladištenje vodika proizvedenog uz niske emisije ugljika te povezani infrastrukturni projekti
                     
                     
                        – punjenje električnom energijom
                     
                     
                        – hibridni sustavi za energiju iz obnovljivih izvora 
                     
                     
                        – industrijski sustavi grijanja s pomoću toplinskih crpki
                     
                  
               
            
               DELEGIRANA UREDBA KOMISIJE (EU) …/...
            
            
               оd 26.2.2019.
            
            
               o dopuni Direktive 2003/87/EZ Europskog parlamenta i Vijeća u pogledu funkcioniranja Inovacijskog fonda
            
            
               (Tekst značajan za EGP)
            
            
               EUROPSKA KOMISIJA,
            
         
         
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ
                  20
               , a posebno njezin članak 10.a stavak 8. četvrti podstavak,
            
            
               budući da: 
            
            
               (1)Trebalo bi utvrditi detaljna pravila za funkcioniranje Inovacijskog fonda, uzimajući u obzir iskustva stečena u okviru programa NER300, koji je uspostavljen na temelju Direktive 2003/87/EZ i proveden na temelju Odluke Komisije 2010/670/EU
                  21
               . Ponajprije bi trebalo uzeti u obzir zaključke iz izvješća Revizorskog suda
                  22
               .
            
            
               (2)Kako bi se pokrila niža profitabilnost i viši tehnološki rizici prihvatljivih projekata u odnosu na konvencionalne tehnologije, znatan dio financiranja iz Inovacijskog fonda trebao bi se pružiti u obliku bespovratnih sredstava. Stoga bi trebalo utvrditi detaljna pravila za isplatu bespovratnih sredstava. 
            
            
               (3)Budući da se rizici i profitabilnost prihvatljivih projekata mogu razlikovati među sektorima i aktivnostima u okviru tih projekata te se oni s vremenom mogu i promijeniti, primjereno je omogućiti da se dio potpore iz Inovacijskog fonda pruža kroz doprinose operacijama mješovitog financiranja u okviru instrumenta Unije za potporu ulaganjima te u drugim oblicima predviđenima Uredbom (EU, Euratom) 2018/1046 Europskog parlamenta i Vijeća
                  23
                („Financijska uredba”).
            
            
               (4)Razliku između ukupnih troškova prihvatljivog projekta i ukupnih troškova istovrsnog projekta u kojem se primjenjuje konvencionalna tehnologija primjereno je smatrati relevantnim troškom za potrebe financiranja u okviru Inovacijskog fonda. Međutim, kako bi se izbjeglo prekomjerno administrativno opterećenje za male projekte i otklonile njima svojstvene posebne poteškoće u dobivanju financiranja, relevantnim troškovima malog projekta trebalo bi smatrati ukupne kapitalne izdatke tog projekta.
            
            
               (5)Kako bi se odgovarajuća financijska sredstva pravodobno stavila na raspolaganje prihvatljivim projektima, isplata bespovratnih sredstava trebala bi se temeljiti na postizanju ključnih etapa u provedbi. Za sve bi projekte te ključne etape u provedbi trebale uključivati financijsko zaključenje i početak funkcioniranja projekta. Budući da će za određene projekte biti potrebno isplatiti potporu u različitim vremenskim trenucima, primjereno je predvidjeti mogućnost da se u okviru ugovorne dokumentacije odrede dodatne ključne etape u provedbi. 
            
            
               (6)Kako bi se povećala vjerojatnost za uspjeh projekata, trebalo bi utvrditi mogućnost isplate dijela iznosa bespovratnih sredstava prije početka funkcioniranja projekta. Isplata bespovratnih sredstava trebala bi u načelu početi u trenutku financijskog zaključenja i nastaviti se tijekom razvoja i provedbe projekta.
            
            
               (7)Najveći dio potpore iz Inovacijskog fonda trebao bi ovisiti o verificiranom izbjegavanju emisija stakleničkih plinova. Znatan izostanak rezultata u pogledu planiranog izbjegavanja emisija stakleničkih plinova trebao bi stoga rezultirati smanjenjem i povratom iznosa potpore povezane s takvim izbjegavanjem. Međutim, mehanizam za smanjenje i povrat sredstava trebao bi biti dovoljno fleksibilan kako bi se u obzir uzela inovativna priroda projekata koji se podupiru sredstvima iz Inovacijskog fonda. 
            
            
               (8)Bespovratna sredstva u okviru Inovacijskog fonda trebala bi se dodjeljivati na temelju konkurentnog postupka odabira, putem pozivâ na podnošenje prijedloga. Kako bi se smanjilo administrativno opterećenje za predlagatelje projekata, trebalo bi uspostaviti postupak podnošenja zahtjeva u dvije faze: faze iskazivanja interesa i faze podnošenja potpunog zahtjeva. 
            
            
               (9)Projekti za koje se podnosi zahtjev za potporu iz Inovacijskog fonda trebali bi se procjenjivati na temelju kvalitativnih i kvantitativnih kriterija. Kombinacijom takvih kriterija trebala bi se osigurati potpunost procjene projekta u smislu njegova tehnološkog i poslovnog potencijala. Kako bi se osigurao pravedan odabir na temelju objektivnih kriterija, projekte bi trebalo odabirati na temelju istih kriterija za odabir, ali bi ih prvo trebalo ocijeniti i rangirati u odnosu na druge projekte u istom sektoru te nakon toga u odnosu na projekte u svim sektorima. 
            
            
               (10)Projekte koji se čine nedovoljno pripremljenima s obzirom na planiranje, poslovni model te financijsku i pravnu strukturu, osobito u pogledu mogućeg nepostojanja potpore predmetne države članice ili potrebnih nacionalnih dozvola, ne bi trebalo odabirati za dodjeljivanje potpore iz Inovacijskog fonda. Međutim, takvi projekti mogu biti perspektivni. Stoga bi trebalo predvidjeti mogućnost pružanja pomoći za razvoj takvih projekata. Pomoć za razvoj projekta trebala bi osobito biti od koristi malim projektima i projektima u državama članicama s nižim prihodima kako bi se pomoglo u ostvarivanju zemljopisno uravnotežene raspodjele potpore iz Inovacijskog fonda. 
            
            
               (11)Važno je ostvariti zemljopisno uravnoteženu raspodjelu potpore iz Inovacijskog fonda. Kako bi se spriječila situacija da određene države članice nisu u dovoljnoj mjeri obuhvaćene potporom, u drugom pozivu ili kasnijim pozivima na podnošenje prijedloga trebalo bi predvidjeti mogućnost utvrđivanja dodatnih kriterija za odabir usmjerenih na ostvarivanje zemljopisne uravnoteženosti raspodjele.
            
            
               (12)Komisija bi trebala osigurati implementaciju Inovacijskog fonda. Međutim, Komisija bi trebala moći provedbenim tijelima delegirati neke od aktivnosti povezanih s implementacijom, primjerice organiziranje poziva na podnošenje prijedloga, predodabir projekata ili upravljanje ugovorima o bespovratnim sredstvima.
            
            
               (13)Prihodima Inovacijskog fonda, uključujući prihode od emisijskih jedinica koje su monetizirane na zajedničkoj dražbovnoj platformi u skladu s Uredbom Komisije (EU) br. 1031/2010
                  24
               , trebalo bi upravljati u skladu s ciljevima Direktive 2003/87/EZ. Komisija bi stoga tu zadaću trebala sama izvršavati i trebalo bi joj omogućiti da tu zadaću delegira Europskoj investicijskoj banci.
            
            
               (14)Komisija bi trebala primjenjivati različita pravila, ovisno o načinu implementacije Inovacijskog fonda. Ako se Inovacijski fond implementira u okviru izravnog upravljanja, odredbe iz ove Uredbe trebale bi biti u potpunosti usklađene s odredbama iz Financijske uredbe. 
            
            
               (15)Države članice trebale bi imati važnu ulogu u implementaciji Inovacijskog fonda. Komisija bi se s državama članicama posebice trebala savjetovati o ključnim odlukama o implementaciji i razvoju Inovacijskog fonda.
            
            
               (16)Inovacijski fond trebalo bi implementirati u skladu s načelima dobrog financijskog upravljanja kako je utvrđeno u Financijskoj uredbi.
            
            
               (17)Trebalo bi utvrditi jasne mehanizme za izvješćivanje, odgovornost i financijski nadzor kako bi se osiguralo da Komisija dobiva potpune i pravodobne informacije o napretku u provedbi projekata koji primaju potporu iz Inovacijskog fonda, da subjekti koji upravljaju Inovacijskim fondom primjenjuju načela dobrog financijskog upravljanja te da se države članice pravodobno obavješćuju o implementaciji Inovacijskog fonda,
            
         
         
            
            
               DONIJELA JE OVU UREDBU:
            
            
               POGLAVLJE I. 
               OPĆE ODREDBE
            
            
               Članak 1.
                  Predmet 
            
            
               Ovom se Uredbom utvrđuju detaljna pravila kojima se dopunjuje Direktiva 2003/87/EZ u pogledu: 
            
            
               (a)operativnih ciljeva Inovacijskog fonda uspostavljenog člankom 10.a stavkom 8. Direktive 2003/87/EZ;
            
            
               (b)oblika potpore koja se pruža u okviru Inovacijskog fonda;
            
            
               (c)postupka podnošenja zahtjeva za potporu iz Inovacijskog fonda; 
            
            
               (d)postupka i kriterija za odabir projekata u okviru Inovacijskog fonda;
            
            
               (e)isplaćivanja potpore iz Inovacijskog fonda;
            
            
               (f)upravljanja Inovacijskim fondom;
            
            
               (g)izvješćivanja, praćenja, ocjenjivanja, nadzora i promidžbe s obzirom na funkcioniranje Inovacijskog fonda.
            
            
               Članak 2.
                  Definicije
            
            
               Za potrebe ove Uredbe primjenjuju se sljedeće definicije:
            
            
               (1)„financijsko zaključenje” znači trenutak u razvojnom ciklusu projekta kad su potpisani svi sporazumi o projektu i financiranju te su ispunjeni svi uvjeti koji se zahtijevaju u tim sporazumima;
            
            
               (2)„početak funkcioniranja projekta” znači trenutak u razvojnom ciklusu projekta kad su testirani svi elementi i sustavi koji su potrebni za funkcioniranje projekta te su započele aktivnosti kojima se ostvaruje djelotvorno izbjegavanje emisija stakleničkih plinova; 
            
            
               (3)„mali projekt” znači projekt čiji ukupni kapitalni izdaci ne premašuju iznos od 7 500 000 EUR.
            
            
               Članak 3.
                  Operativni ciljevi 
            
            
               Inovacijski fond ima sljedeće operativne ciljeve:
            
            
               (a)podupirati projekte kojima se demonstriraju visokoinovativne tehnologije, postupci ili proizvodi koji su u dovoljnoj mjeri pripremljeni i imaju znatan potencijal za smanjenje emisija stakleničkih plinova; 
            
         
         
            
               (b)nuditi financijsku potporu koja je posebno prilagođena potrebama na tržištu i profilima rizika prihvatljivih projekata, uz privlačenje dodatnih javnih i privatnih sredstava;
            
            
               (c)osigurati da se prihodima Inovacijskog fonda upravlja u skladu s ciljevima Direktive 2003/87/EZ.
            
            
               Članak 4.
                  Oblici potpore iz Inovacijskog fonda 
            
            
               Potpora iz Inovacijskog fonda za projekt može imati sljedeće oblike:
            
            
               (a)bespovratna sredstva;
            
            
               (b)doprinosi operacijama mješovitog financiranja u okviru instrumenta Unije za potporu ulaganjima; 
            
            
               (c)ako je to potrebno za ostvarivanje ciljeva Direktive 2003/87/EZ, financiranje u bilo kojem od drugih oblika utvrđenih Uredbom (EU, Euratom) 2018/1046 („Financijska uredba”), a osobito u obliku nagrada i nabave. 
            
            
            
               POGLAVLJE II. 
               POSEBNE ODREDBE KOJE SE PRIMJENJUJU NA BESPOVRATNA SREDSTVA
            
            
               Članak 5.
                  Relevantni troškovi 
            
            
               1.Za potrebe članka 10.a stavka 8. trećeg podstavka četvrte rečenice Direktive 2003/87/EZ, relevantni troškovi dodatni su troškovi koje snosi predlagatelj projekta kao posljedicu primjene inovativne tehnologije povezane sa smanjenjem ili izbjegavanjem emisija stakleničkih plinova. Relevantni troškovi izračunavaju se kao razlika između najbolje procjene ukupnih kapitalnih izdataka, neto sadašnje vrijednosti operativnih troškova i koristi koje nastaju tijekom 10 godina od početka funkcioniranja projekta u usporedbi s rezultatom istog izračuna za konvencionalan proizvod s istim kapacitetom u smislu stvarne proizvodnje odgovarajućeg konačnog proizvoda. 
            
            
               Ako konvencionalna proizvodnja iz prvog podstavka ne postoji, relevantni troškovi odgovaraju najboljoj procjeni ukupnih kapitalnih izdataka i neto sadašnje vrijednosti operativnih troškova i koristi koje nastaju tijekom 10 godina od početka funkcioniranja projekta. 
            
            
               2.Relevantni troškovi malog projekta odgovaraju ukupnim kapitalnim izdacima tog projekta. 
            
            
               Članak 6.
                  Isplata bespovratnih sredstava
            
            
               1.Potpora iz Inovacijskog fonda, u obliku bespovratnih sredstava, isplaćuje se nakon postizanja unaprijed utvrđenih ključnih etapa u provedbi. 
            
            
               2.Ključne etape u provedbi iz stavka 1. za sve se projekte temelje na razvojnom ciklusu projekta i obuhvaćaju barem sljedeće:
            
            
               (a)financijsko zaključenje;
            
            
               (b)početak funkcioniranja projekta.
            
            
               3.Uzimajući u obzir primijenjenu tehnologiju i posebne okolnosti u sektoru ili sektorima u kojima se ona primjenjuje, u ugovornoj dokumentaciji mogu se odrediti dodatne posebne ključne etape u provedbi.
            
            
               4.Do 40 % ukupnog iznosa potpore iz Inovacijskog fonda za određeni projekt, uključujući pomoć za razvoj projekta, isplaćuje se nakon financijskog zaključenja ili nakon postizanja određene ključne etape u provedbi koja prethodi financijskom zaključenju ako je takva ključna etapa utvrđena u skladu sa stavkom 3. 
            
         
         
            
               5.U mjeri u kojoj ukupni iznos potpore iz Inovacijskog fonda za određeni projekt nije isplaćen u skladu sa stavkom 4., taj se iznos isplaćuje nakon financijskog zaključenja. Taj se iznos može djelomično isplatiti prije početka funkcioniranja projekta i u godišnjim obrocima nakon početka funkcioniranja projekta. 
            
            
               6.Za potrebe stavaka 4. i 5. ovog članka, ukupni iznos potpore iz Inovacijskog fonda koja se dodjeljuje za određeni projekt uključuje iznos potpore iz Inovacijskog fonda koja se dodjeljuje za taj projekt putem pomoći za razvoj projekta u skladu s člankom 13.
            
            
               Članak 7.
                  Opća pravila o povratu
            
            
               1.Komisija poduzima odgovarajuće mjere kako bi osigurala da su, pri provođenju aktivnosti financiranih na temelju ove Uredbe, financijski interesi Inovacijskog fonda zaštićeni primjenom preventivnih mjera protiv prijevare, korupcije i ostalih nezakonitih aktivnosti učinkovitim provjerama te, ako se otkriju nepravilnosti, povratom neopravdano isplaćenih iznosa i, prema potrebi, djelotvornim, proporcionalnim i odvraćajućim administrativnim i financijskim kaznama.
            
            
               2.Povrati se izvršavaju u skladu s Financijskom uredbom.
            
            
               3.Osnove za povrat te postupci povrata dodatno se razrađuju u ugovornoj dokumentaciji.
            
            
               Članak 8.
                  Posebna pravila o povratu
            
            
               1.Iznos potpore iz Inovacijskog fonda koja je isplaćena u skladu s člankom 6. stavkom 5. nakon financijskog zaključenja ovisi o izbjegavanju emisija stakleničkih plinova koje je verificirano na temelju godišnjih izvješća koja dostavlja predlagatelj projekta za razdoblje od tri do deset godina nakon početka funkcioniranja projekta. Konačno godišnje izvješće koje dostavlja predlagatelj projekta uključuje ukupni iznos emisija stakleničkih plinova koje su izbjegnute tijekom cijelog izvještajnog razdoblja. 
            
            
               2.Ako je ukupni iznos emisija stakleničkih plinova koje su izbjegnute tijekom cijelog izvještajnog razdoblja niži od 75 % ukupnog iznosa emisija stakleničkih plinova čije je izbjegavanje planirano, iznos isplaćen predlagatelju projekta, ili iznos koji mu se treba isplatiti, u skladu s člankom 6. stavkom 5. vraća se ili smanjuje u proporcionalnom iznosu. 
            
            
               3.Ako projekt ne počne funkcionirati u unaprijed utvrđenom roku ili ako predlagatelj projekta ne uspije dokazati ikakvo stvarno izbjegavanje emisija stakleničkih plinova, iznos isplaćen nakon financijskog zaključenja u skladu s člankom 6. stavkom 5. vraća se u cijelosti. 
            
            
               4.Ako situacije iz stavaka 2. i 3. nastupe zbog izvanrednih okolnosti koje su izvan kontrole predlagatelja projekta i ako predlagatelj projekta dokaže da je potencijal projekta za ostvarivanje izbjegavanja emisija stakleničkih plinova viši od prijavljenog iznosa, ili ako predlagatelj projekta dokaže da se projektom mogu ostvariti znatne koristi u području inovacija s niskim emisijama ugljika, Komisija može odlučiti ne primijeniti mehanizme povrata iz stavaka 2. i 3.
            
            
               5.Osnova za povrat i postupci povrata dodatno se razrađuju u ugovornoj dokumentaciji. 
            
            
               6.Pravilima utvrđenima u stavcima 3. i 4. ovog članka ne dovode se u pitanje opća pravila o povratu iz članka 7.
            
            
               Članak 9.
                  Pozivi na podnošenje prijedloga
            
            
               1.Predlagatelji projekata pozivaju se na podnošenje zahtjeva za potporu iz Inovacijskog fonda putem otvorenih poziva na podnošenje prijedloga koje objavljuje Komisija.
            
            
               Prije donošenja odluke o objavljivanju poziva na podnošenje prijedloga, Komisija se s državama članicama savjetuje o nacrtu odluke.
            
            
               2.Odluka Komisije o pokretanju poziva na podnošenje prijedloga uključuje barem sljedeće elemente:
            
            
               (a)ukupan iznos potpore iz Inovacijskog fonda koji je na raspolaganju u okviru tog poziva; 
            
            
               (b)maksimalan iznos potpore iz Inovacijskog fonda koji je na raspolaganju za pomoć za razvoj projekta;
            
            
               (c)vrste traženih projekata ili sektora;
            
         
         
            
               (d)opis postupka podnošenja zahtjeva i detaljan popis informacija i dokumentacije koje treba dostaviti u svakoj fazi postupka podnošenja zahtjeva;
            
            
               (e)detaljne informacije o postupku odabira, uključujući metodologiju ocjenjivanja i rangiranja;
            
            
               (f)ako se za male projekte, u skladu s člankom 10. stavkom 4. i člankom 12. stavkom 6., primjenjuju posebni postupci podnošenja zahtjeva i odabira, pravila o tim posebnim postupcima;
            
            
               (g)ako Komisija dio ukupnog iznosa potpore iz Inovacijskog fonda koji je na raspolaganju rezervira za poziv za male projekte, iznos tog dijela;
            
            
               (h)ako se, u skladu s člankom 11. stavkom 2., primjenjuju dodatni kriteriji za odabir koji su usmjereni na ostvarivanje zemljopisno uravnotežene raspodjele potpore iz Inovacijskog fonda, ti kriteriji.
            
            
               Članak 10.
                  Postupak podnošenja zahtjeva
            
            
               1.Provedbeno tijelo prikuplja zahtjeve i organizira postupak podnošenja zahtjeva u dvije uzastopne faze: 
            
            
               (a)iskazivanje interesa;
            
            
               (b)podnošenje potpunog zahtjeva.
            
            
               2.U fazi iskazivanja interesa od predlagatelja projekta zahtijeva se da dostavi opis ključnih obilježja projekta u skladu sa zahtjevima utvrđenima u odgovarajućem pozivu na podnošenje prijedloga, uključujući opis djelotvornosti projekta, njegova stupnja inovativnosti i pripremljenosti kako je navedeno u članku 11. stavku 1. točkama (a), (b) i (c). 
            
            
               3.U fazi podnošenja potpunog zahtjeva od predlagatelja projekta zahtijeva se da dostavi detaljan opis projekta i svu popratnu dokumentaciju, uključujući plan za razmjenu znanja.
            
            
               4. 
                     Za male projekte može se primijeniti pojednostavnjen postupak podnošenja zahtjeva.
            
            
               Članak 11.
                  Kriteriji za odabir 
            
            
               1.Odabir projekata za potporu iz Inovacijskog fonda temelji se na sljedećim kriterijima:
            
            
               (a)djelotvornosti projekata u smislu potencijala za izbjegavanje emisija stakleničkih plinova, ako je primjenjivo, u odnosu na referentne vrijednosti iz članka 10.a stavka 2 Direktive 2003/87/EZ;
            
            
               (b)stupnju inovativnosti projekata u odnosu na posljednja dostignuća;
            
            
               (c)pripremljenosti projekata u smislu planiranja, poslovnog modela, financijske i pravne strukture te izgleda za postizanje financijskog zaključenja u unaprijed utvrđenom roku koji nije dulji od četiri godine nakon odluke o dodjeli; 
            
            
               (d)tehničkom i tržišnom potencijalu za široku primjenu ili ponavljanje ili potencijalu za smanjenje troškova u budućnosti;
            
            
               (e)učinkovitosti u smislu relevantnih troškova projekta umanjenih za doprinos predlagatelja projekta tim troškovima, podijeljenih s ukupnom predviđenom količinom emisija stakleničkih plinova koje će se izbjeći ili količinom energije koju će se proizvesti ili pohraniti ili količinom CO2 koji će se uskladištiti tijekom prvih deset godina funkcioniranja projekta.
            
            
               2.Za potrebe odabira projekata mogu se primjenjivati i dodatni kriteriji koji su usmjereni na ostvarivanje zemljopisno uravnotežene raspodjele potpore iz Inovacijskog fonda.
            
         
         
            
               Članak 12.
                  Postupak odabira 
            
            
               1.Na temelju zahtjeva zaprimljenih u fazi iskazivanja interesa, provedbeno tijelo za svaki projekt pojedinačno procjenjuje prihvatljivost u skladu s člankom 10.a stavkom 8. Direktive 2003/87/EZ. Provedbeno tijelo zatim nastavlja s odabirom prihvatljivih projekata na temelju stavaka 2. i 3. ovog članka. 
            
            
               2.Na temelju zahtjeva zaprimljenih u fazi iskazivanja interesa, provedbeno tijelo sastavlja popis projekata koji ispunjavaju kriterije za odabir utvrđene u članku 11. stavku 1. točkama (a), (b) i (c) te poziva predlagatelje tih projekata na podnošenje potpunog zahtjeva.
            
            
               Ako je provedbeno tijelo zaključilo da projekt ispunjava kriterije za odabir utvrđene u članku 11. stavku 1. točkama (a) i (b), ali ne ispunjava kriterij utvrđen u članku 11. stavku 1. točki (c), provedbeno tijelo procjenjuje ima li taj projekt potencijal za ispunjavanje svih kriterija za odabir ako se dodatno razvije. Ako projekt ima takav potencijal, provedbeno tijelo može predmetnom projektu dodijeliti pomoć za razvoj projekta ili, ako tu zadaću provodi Komisija, predložiti Komisiji da tom projektu dodijeli pomoć za razvoj projekta.
            
            
               3.Na temelju potpunog zahtjeva zaprimljenog u skladu sa stavkom 2. ovog članka, provedbeno tijelo nastavlja s ocjenjivanjem i rangiranjem projekata na temelju svih kriterija za odabir utvrđenih u članku 11. Za potrebe tog ocjenjivanja, provedbeno tijelo uspoređuje te projekte s projektima u istom sektoru i s projektima u drugim sektorima te sastavlja popis predodabranih projekata. 
            
            
               4.Popis predodabranih projekata iz stavka 3. i, ako je primjenjivo, prijedlog iz stavka 2. drugog podstavka priopćuju se Komisiji i uključuju barem sljedeće elemente:
            
            
                     
                        (a)potvrdu o usklađenosti s kriterijima prihvatljivosti i kriterijima za odabir;
                     
                     
                        (b)pojedinosti o ocjenama i rangu projekata;
                     
                     
                        (c)ukupne troškove projekata i relevantne troškove iz članka 5. u eurima;
                     
                     
                        (d)zahtjev za ukupan iznos potpore iz Inovacijskog fonda u eurima; 
                     
                     
                        (e)predviđenu količinu emisija stakleničkih plinova koje će se izbjeći;
                     
                     
                        (f)predviđenu količinu energije koju će se proizvesti ili pohraniti; 
                     
                     
                        (g)predviđenu količinu CO2 koji će se uskladištiti;
                     
                     
                        (h)informacije o pravnom obliku potpore iz Inovacijskog fonda koju je zatražio predlagatelj projekta.
                     
                     
                        5.Komisija, na temelju onoga što joj je priopćeno u skladu sa stavkom 4. ovog članka, nakon savjetovanja s državama članicama u skladu s člankom 21. stavkom 2., donosi odluku o dodjeli u kojoj navodi potporu dodijeljenu odabranim projektima te, prema potrebi, sastavlja rezervni popis.
                     
                     
                        6.Za male projekte može se primijeniti poseban postupak odabira.
                     
                     
                        Članak 13.
                           Pomoć za razvoj projekta
                     
                     
                        1.Nakon savjetovanja s državama članicama u skladu s člankom 21. stavkom 2. točkom (c), Komisija utvrđuje maksimalan iznos potpore iz Inovacijskog fonda koji je na raspolaganju za pomoć za razvoj projekta.
                     
                     
                        2.Pomoć za razvoj projekta dodjeljuje Komisija ili provedbeno tijelo u skladu s člankom 12. stavkom 2. u obliku bespovratnih sredstava.
                     
                     
                        3.Sljedeće aktivnosti mogu se financirati putem pomoći za razvoj projekta:
                     
                     
                        (a)poboljšanje i razvoj projektne dokumentacije ili sastavnica koncepta projekta kako bi se osigurala dovoljna pripremljenost projekta;
                     
                     
                        (b)procjena izvedivosti projekta, uključujući tehničke i gospodarske studije;
                     
                     
                        (c)savjetovanje o financijskoj i pravnoj strukturi projekta;
                     
                     
                        (d)izgradnja kapaciteta predlagatelja projekta.
                     
                     
                        4.Za potrebe pomoći za razvoj projekta, relevantni troškovi odgovaraju iznosu svih troškova povezanih s razvojem projekta. Sredstvima Inovacijskog fonda može se financirati do 100 % iznosa relevantnih troškova. 
                     
                     
                        POGLAVLJE III. 
                        POSEBNE ODREDBE KOJE SE PRIMJENJUJU NA OBLIKE POTPORE IZ INOVACIJSKOG FONDA KOJI NISU BESPOVRATNA SREDSTVA
                     
                     
                        Članak 14.
                           Pružanje potpore iz Inovacijskog fonda putem doprinosa operacijama mješovitog financiranja u okviru instrumenta Unije za potporu ulaganjima
                     
                     
                        1.Ako Komisija odluči isplatiti potporu iz Inovacijskog fonda putem doprinosa operacijama mješovitog financiranja u okviru instrumenta Unije za potporu ulaganjima, potpora iz Inovacijskog fonda dodjeljuje se u skladu s pravilima koja se primjenjuju na instrument Unije za potporu ulaganjima. Međutim, prihvatljivost projekata procjenjuje se u skladu s člankom 10.a stavkom 8. Direktive 2003/87/EZ. 
                     
                     
                        2.Nakon savjetovanja s državama članicama Komisija donosi odluku u kojoj određuje hoće li doprinos operacijama mješovitog financiranja imati oblik bespovratne potpore ili povratne potpore ili oboje te navodi iznos potpore iz Inovacijskog fonda koja je na raspolaganju za isplatu putem instrumenta Unije za potporu ulaganjima. 
                     
                     
                        Članak 15.
                           Odredbe o potpori iz Inovacijskog fonda u bilo kojem drugom obliku koji je utvrđen u Financijskoj uredbi
                     
                     
                        1.Ako Komisija odluči isplatiti potporu iz Inovacijskog fonda u bilo kojem obliku utvrđenom u Financijskoj uredbi, osim bespovratnih sredstava, Komisija, nakon savjetovanja s državama članicama, donosi odluku u kojoj navodi iznos potpore iz Inovacijskog fonda koji je na raspolaganju za isplatu u tom obliku te navodi pravila koja se primjenjuju na primjenu takve potpore, odabir projekata i isplatu te potpore.
                     
                     
                        2.Projekti koji primaju potporu iz Inovacijskog fonda na temelju ovog članka moraju biti u skladu s pravilima Unije o državnim potporama.
                     
                     
                  
               
               POGLAVLJE IV.
               UPRAVLJANJE 
            
            
               Članak 16.
                  Implementacija Inovacijskog fonda 
            
            
               1.Komisija Inovacijski fond implementira u okviru izravnog upravljanja u skladu s odgovarajućim odredbama iz članaka od 125. do 153. Financijske uredbe ili u okviru neizravnog upravljanja putem tijela iz članka 62. stavka 1. točke (c) Financijske uredbe.
            
            
               2.Nastali troškovi povezani s implementacijskim aktivnostima Inovacijskog fonda, uključujući administrativne troškove i troškove upravljanja, financiraju se sredstvima Inovacijskog fonda. 
            
            
               Članak 17.
                  Imenovanje provedbenih tijela 
            
            
               1.Ako Komisija odluči određenom provedbenom tijelu delegirati određene zadaće koje se odnose na implementaciju Inovacijskog fonda, Komisija donosi odluku o imenovanju tog provedbenog tijela.
            
            
               Komisija i imenovano provedbeno tijelo sklapaju sporazum u kojem se utvrđuju konkretni uvjeti pod kojima provedbeno tijelo treba izvršavati svoje zadaće.
            
            
               2.Ako Komisija implementira Inovacijski fond u okviru izravnog upravljanja i odluči provedbenom tijelu delegirati određene zadaće povezane s implementacijom, kao provedbeno tijelo Komisija imenuje izvršnu agenciju.
            
            
               3.Ako Komisija Inovacijski fond implementira u okviru neizravnog upravljanja, kao provedbeno tijelo Komisija imenuje tijelo iz članka 62. stavka 1. točke (c) Financijske uredbe.
            
            
               4.U mjeri u kojoj zadaće koje se odnose na implementaciju Inovacijskog fonda nisu delegirane provedbenom tijelu, te zadaće izvršava Komisija.
            
            
               Članak 18.
                  Zadaće provedbenog tijela
            
            
               Provedbenom tijelu koje je imenovano u skladu s člankom 17. stavkom 1. može se povjeriti cjelokupno upravljanje pozivima na podnošenje prijedloga, isplata potpore iz Inovacijskog fonda te praćenje provedbe odabranih projekata. Provedbenom se tijelu u tu svrhu mogu povjeriti sljedeće zadaće:
            
            
               (a)organiziranje poziva na podnošenje prijedloga;
            
         
         
            
               (b)organiziranje postupka podnošenja zahtjeva, uključujući prikupljanje zahtjeva i analiziranje svih popratnih dokumenata;
            
            
               (c)organiziranje odabira projekata, uključujući ocjenjivanje projekata ili obavljanje dubinske analize te rangiranje;
            
            
               (d)savjetovanje Komisije o projektima kojima treba dodijeliti potporu iz Inovacijskog fonda i o projektima koje treba uključiti na rezervni popis;
            
            
               (e)dodjeljivanje ili pružanje pomoći za razvoj projekta;
            
            
               (f)potpisivanje ugovora o dodjeli bespovratnih sredstava i drugih ugovora, ovisno o obliku potpore iz Inovacijskog fonda;
            
            
               (g)pripremanje ugovorne dokumentacije za projekte kojima je dodijeljena potpora i upravljanje njome;
            
            
               (h)provjeravanje jesu li ispunjeni uvjeti za financiranje i isplatu sredstava iz Inovacijskog fonda predlagateljima projekata;
            
            
               (i)praćenje provedbe projekata;
            
            
               (j)komuniciranje s predlagateljima projekata;
            
            
               (k)izvješćivanje Komisije, među ostalim i o općim smjernicama za daljnji razvoj Inovacijskog fonda;
            
            
               (l)financijsko izvješćivanje;
            
            
               (m)provođenje informativnih, komunikacijskih i promotivnih aktivnosti, uključujući izradu promotivnih materijala te izradu logotipa za Inovacijski fond;
            
            
               (n)upravljanje razmjenom znanja;
            
            
               (o)podupiranje država članica u njihovim nastojanjima da promiču Inovacijski fond i da komuniciraju s predlagateljima projekata;
            
            
               (p)sve ostale zadaće koje se odnose na implementaciju Inovacijskog fonda.
            
            
               Članak 19.
                  Posebne odredbe koje se primjenjuju na implementaciju Inovacijskog fonda u okviru izravnog upravljanja 
            
            
               1.Ako Komisija imenuje izvršnu agenciju kao provedbeno tijelo na temelju članka 17. stavka 1. ove Uredbe, ta odluka Komisije podliježe rezultatima analize troškova i koristi iz članka 3. Uredbe Vijeća (EZ) br. 58/2003
                  25
               , a sporazum iz članka 17. stavka 1. drugog podstavka ove uredbe ima oblik instrumenta delegiranja u skladu s Uredbom (EZ) br. 58/2003.
            
            
               2.Ako je na temelju članaka 7. i 8. ove Uredbe izvršen povrat sredstava koja su isplaćena u okviru izravnog upravljanja, vraćeni iznosi čine namjenske prihode u skladu s člankom 21. Financijske uredbe i koriste se za financiranje aktivnosti Inovacijskog fonda.
            
            
               3.Za sve zadaće povezane s implementacijom koje izvršava Komisija, uključujući i one koje izvršava preko izvršne agencije, prihodi Inovacijskog fonda čine vanjske namjenske prihode u smislu članka 21. stavaka 1. i 5. Financijske uredbe. Tim namjenskim prihodima pokrivaju se i svi administrativni troškovi povezani s implementacijom Inovacijskog fonda. Komisija za financiranje svojih troškova upravljanja može iskoristiti najviše 5 % sredstava iz omotnice Inovacijskog fonda.
            
            
               4.Projekt za koji je dodijeljena potpora iz Inovacijskog fonda može dobiti doprinos i iz bilo kojeg drugog programa Unije, uključujući fondove s podijeljenim upravljanjem, pod uvjetom da se tim doprinosima ne pokrivaju isti troškovi. Ukupni iznos financiranja ne smije premašiti ukupne prihvatljive troškove projekta, a potpora iz različitih programa Unije može se izračunati na proporcionalnoj osnovi. 
            
         
         
            
               Članak 20.
                  Upravljanje prihodima Inovacijskog fonda
            
            
               1.Komisija osigurava da se emisijske jedinice namijenjene za Inovacijski fond prodaju na dražbi u skladu s načelima i modalitetima utvrđenima u članku 10. stavku 4. Direktive 2003/87/EZ te upravlja prihodima Inovacijskog fonda u skladu s ciljevima Direktive 2003/87/EZ.
            
            
               2.Komisija osigurava da se prihodi iz stavka 1. pravodobno prenose provedbenom tijelu radi financiranja troškova povezanih s provedbenim aktivnostima i isplata za projekte kojima je dodijeljena potpora.
            
            
               3.Komisija monetizaciju emisijskih jedinica i upravljanje prihodima Inovacijskog fonda može delegirati Europskoj investicijskoj banci (EIB). U slučaju takvog delegiranja, Komisija i EIB sklapaju sporazum u kojem se utvrđuju konkretni uvjeti pod kojima je EIB dužan izvršavati svoje zadaće koje se odnose na upravljanje prihodima Inovacijskog fonda.
            
            
               4.Podložno odredbama Direktive 2003/87/EZ, prihodi Inovacijskog fonda koji preostanu na kraju razdoblja prihvatljivosti za podupirane projekte koriste se za potporu novim projektima koji ispunjavaju kriterije prihvatljivosti utvrđene u članku 10.a stavku 8. Direktive 2003/87/EZ sve dok se svi prihodi ne potroše na ciljeve Inovacijskog fonda. Ti novi projekti odabiru se putem novih poziva na podnošenje prijedloga u skladu s člankom 9. ili se podupiru u skladu s člankom 14. ili 15.
            
            
               Članak 21.
                  Uloga država članica
            
            
               1.Pri implementaciji Inovacijskog fonda Komisija se o tome savjetuje s državama članicama te joj one u tome pomažu. 
            
            
               2.S državama članicama savjetuje se o:
            
            
               (a)popisu predodabranih projekata, uključujući rezervni popis, i popisu projekata predloženih za pomoć za razvoj projekta u skladu s člankom 12. stavkom 2., prije dodjeljivanja potpore;
            
            
               (b)nacrtima odluka Komisije iz članka 9. stavka 1., članka 14. stavka 2. i članka 15. stavka 1.;
            
            
               (c)maksimalnom iznosu potpore iz Inovacijskog fonda koji treba staviti na raspolaganje za pomoć za razvoj projekta.
                     
            
            
               3.Države članice, ako Komisija to od njih zatraži, savjetuju Komisiju i pomažu joj u pogledu:
            
            
               (a)utvrđivanja općih smjernica za djelovanje Inovacijskog fonda;
            
            
               (b)rješavanja postojećih problema ili problema u nastajanju povezanih s provedbom projekata;
            
            
               (c)rješavanja svih drugih pitanja koja se odnose na provedbu projekata.
            
            
               4.Komisija izvješćuje države članice o napretku ostvarenom u provedbi ove Uredbe, osobito o provedbi odluka o dodjeli iz članka 12. stavka 5.
            
            
               Članak 22.
                  Uloga dionika 
            
            
               Komisija dionike može uključiti u rasprave povezane s implementacijom Inovacijskog fonda, među ostalim i o pitanjima navedenima u članku 21. stavku 3. 
            
            
               POGLAVLJE V.
               PRAĆENJE, IZVJEŠĆIVANJE I EVALUACIJA 
            
            
               Članak 23.
                  Praćenje i izvješćivanje 
            
         
         
            
               1.Provedbeno tijelo prati funkcioniranje Inovacijskog fonda, uključujući iznose potpore isplaćene iz Inovacijskog fonda. 
            
            
               2.Kako bi se osiguralo učinkovito, djelotvorno i pravodobno prikupljanje podataka za praćenje iz stavka 1. i rezultata, za predlagatelje projekata mogu se uvesti razmjerni zahtjevi o izvješćivanju. Izvješća predlagatelja projekata moraju uključivati informacije o aktivnostima za razmjenu znanja koje su provedene u skladu s člankom 27.
            
            
               3.Provedbeno tijelo redovito izvješćuje Komisiju o izvršavanju svojih zadaća.
            
            
               4.Provedbeno tijelo izvješćuje Komisiju o punom ciklusu isplaćivanja potpore, a osobito o organizaciji poziva na podnošenje prijedloga i potpisivanju ugovora s predlagateljima projekata.
            
            
               5.Nakon zaključenja svakog poziva na podnošenje prijedloga Komisija izvješćuje države članice o provedbi tog poziva na podnošenje prijedloga.
            
            
               6.Komisija svake godine izvješćuje Vijeće i Europski parlament o napretku u implementaciji Inovacijskog fonda.
            
            
               7.Provedbena tijela, osim izvršnih agencija, i subjekti kojima je delegirano upravljanje prihodima Inovacijskog fonda u skladu s člankom 20. stavkom 3. dostavljaju Komisiji sljedeće:
            
            
               (a)do 15. veljače, nerevidirane financijske izvještaje koji obuhvaćaju prethodnu financijsku godinu, koja traje od 1. siječnja do 31. prosinca, s obzirom na aktivnosti koje su delegirane tim provedbenim tijelima i subjektima;
            
            
               (b)do 15. ožujka godine u kojoj su dostavljeni nerevidirani financijski izvještaji, revidirane financijske izvještaje koji obuhvaćaju prethodnu financijsku godinu, koja traje od 1. siječnja do 31. prosinca, s obzirom na aktivnosti koje su delegirane tim provedbenim tijelima i subjektima.
            
            
               Komisija na temelju financijskih izvještaja koji su joj dostavljeni u skladu s prvim podstavkom priprema godišnje financijske izvještaje Inovacijskog fonda za svaku financijsku godinu, koja traje od 1. siječnja do 31. prosinca. Ti izvještaji podliježu neovisnoj vanjskoj reviziji.
            
            
               Svi financijski izvještaji i godišnji financijski izvještaji predviđeni u ovom stavku sastavljaju se u skladu s računovodstvenim pravilima iz članka 80. Financijske uredbe.
            
            
               Članak 24.
                  Evaluacija
            
            
               1.Komisija 2025. i svakih pet godina nakon toga provodi evaluaciju funkcioniranja Inovacijskog fonda. Ta evaluacija usmjerena je, ali se ne ograničava, na procjenu sinergija između Inovacijskog fonda i drugih relevantnih programa Unije te na postupak isplaćivanja potpore iz Inovacijskog fonda.
            
            
               2.Na temelju rezultata evaluacija iz stavka 1. ovog članka, Komisija, prema potrebi, daje prijedloge radi osiguravanja napretka Inovacijskog fonda prema ostvarivanju njegovih ciljeva predviđenih u Direktivi 2003/87/EZ i u članku 3. ove Uredbe.
            
            
               3.Na kraju implementacije Inovacijskog fonda, a najkasnije do 2035., Komisija provodi konačnu evaluaciju funkcioniranja Inovacijskog fonda.
            
            
               4.Komisija je dužna rezultate evaluacija provedenih u skladu sa stavcima 1., 2. i 3. učiniti javno dostupnima.
            
            
               POGLAVLJE VI.
               REVIZIJE, PROMIDŽBA I RAZMJENA ZNANJA
            
            
               Članak 25.
                  Revizije
            
            
               1.Revizije korištenja potpore iz Inovacijskog fonda koje provode neovisni vanjski revizori, među ostalim i oni koje institucije ili tijela Unije nisu za to ovlastili, osnova su za opće jamstvo u skladu s člankom 26.
            
            
               2.Svaka osoba ili subjekt koji prima potporu iz Inovacijskog fonda daje pisanu suglasnost kojom dodjeljuje potrebna prava i potrebni pristup kako je propisano u članku 129. Financijske uredbe. 
            
         
         
            
               Članak 26.
                  Međusobno oslanjanje na revizije
            
            
               Ne dovodeći u pitanje postojeće mogućnosti za provođenje dodatnih revizija, ako je neovisni revizor na temelju međunarodno priznatih revizijskih standarda kojima se osigurava razumno jamstvo proveo reviziju financijskih izvještaja i izvješća u kojima je opisana uporaba doprinosa Unije, ta je revizija osnova za opće jamstvo, kako je detaljnije navedeno, ako je to primjereno, u sektorskim pravilima, pod uvjetom da postoje dostatni dokazi o neovisnosti i stručnosti revizora. Izvješće neovisnog revizora i s njime povezana revizijska dokumentacija na zahtjev se stavljaju na raspolaganje Europskom parlamentu, Komisiji, Revizorskom sudu i revizijskim tijelima država članica.
            
            
               Članak 27.
                  Komuniciranje, razmjena znanja i promidžba
            
            
               1.Predlagatelji projekata proaktivno i sustavno na svojim internetskim stranicama javnosti stavljaju na raspolaganje informacije koje se odnose na projekte kojima se dodjeljuje potpora na temelju ove Uredbe. Te informacije moraju uključivati izričito upućivanje na primljenu potporu iz Inovacijskog fonda.
            
            
               2.Predlagatelji projekata osiguravaju da se različitim ciljanim skupinama, uključujući medije i javnost, pruže suvisle, konkretne i ciljane informacije o potpori primljenoj iz Inovacijskog fonda.
            
            
               3.Logotip Inovacijskog fonda ili drugi promidžbeni elementi koji se zahtijevaju u ugovornoj dokumentaciji koriste se za sve komunikacijske aktivnosti i aktivnosti razmjene znanja te se pojavljuju na oglasnim pločama na strateškim mjestima koja su vidljiva javnosti.
            
            
               4.Predlagatelji projekata, u okviru plana za razmjenu znanja koji dostavljaju u skladu s člankom 10. stavkom 3., pružaju detaljne informacije o planiranim aktivnostima u skladu sa stavcima 1. i 2. ovog članka. 
            
            
               5.Provedbeno tijelo provodi informativne, komunikacijske i promotivne aktivnosti koje se odnose na potporu iz Inovacijskog fonda i njezine rezultate. Provedbeno tijelo organizira posebne seminare, radionice ili, prema potrebi, druge vrste aktivnosti kako bi se olakšala razmjena iskustava, znanja i najbolje prakse u pogledu osmišljavanja, pripreme i provedbe projekata te učinkovitosti financiranja pruženog u okviru projekata pomoći za razvoj projekta. 
            
            
               POGLAVLJE VII.
               ZAVRŠNE ODREDBE
            
            
               Članak 28.
                  Stupanje na snagu 
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 26.2.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ, SL L 275, 25.10.2003., str. 32. 
               
               
                  
                     (2)
                  
                        Primjere potražiti na popisu u tablici 1. na kraju ovog obrazloženja.
               
               
                  
                     (3)
                  
                        COM(2015) 80, Komunikacija Komisije, Okvirna strategija za otpornu energetsku uniju s naprednom klimatskom politikom
               
               
                  
                     (4)
                  
                        COM(2017) 479, Komunikacija Komisije, Ulaganje u pametnu, inovativnu i održivu industriju: Obnovljena strategija industrijske politike EU-a
               
               
                  
                     (5)
                  
                        Upućivanje će biti dodano naknadno.
               
               
                  
                     (6)
                  
                        COM(2015) 6317, Komunikacija Komisije, Ususret integriranom planu za stratešku energetsku tehnologiju (SET): ubrzavanje preobrazbe europskog energetskog sustava
               
               
                  
                     (7)
                  
                        Fraunhofer ISI, Ecofys (2018.) Impact on the Environment and the Economy of Technological Innovations for the Innovation Fund (IF) in the Fields of Energy-intensive Industries, Renewables, CCS/CCU and Energy Storage
               
               
                  
                     (8)
                  
                        Komisijin Prijedlog uredbe Europskog parlamenta i Vijeća o uspostavi programa InvestEU, COM(2018) 439 final od 6. lipnja 2018., dostupan na: 
                  https://eur-lex.europa.eu/legal-content/HR/TXT/?uri=COM%3A2018%3A439%3AFIN
                  .
               
               
                  
                     (9)
                  
                        Odluka Komisije (EU) 2017/2172 o izmjeni Odluke 2010/670/EU u vezi s raspodjelom neisplaćenih sredstava iz prvog kruga poziva na podnošenje prijedloga, SL L 306, 22.11.2017., str. 24.
               
               
                  
                     (10)
                  
                        ICF (2017.) 
                  Sažetak izvješća o stečenim iskustvima iz programa NER 300
                   
               
               
                  
                     (11)
                  
                        
                  
                     Tematsko izvješće br. 24/2018 od 5. rujna 2018.: Demonstriranje hvatanja i skladištenja ugljika te inovativnih obnovljivih izvora energije na komercijalnoj razini u EU-u: tijekom posljednjeg desetljeća nije ostvaren predviđeni napredak
                  
                  , dostupno na internetskim stranicama Revizorskog suda: 
                  https://www.eca.europa.eu/Lists/ECADocuments/SR18_24/SR_CCS_HR.pdf
               
               
                  
                     (12)
                  
                        Sektorske radionice i završna konferencija (2017.) „
                  Financiranje inovacija: ususret Inovacijskom fondu u okviru sustava trgovanja emisijama
                  ”
               
               
                  
                     (13)
                  
                        CE Delft (2018.) 
                  Izvješće o javnom savjetovanju putem interneta o osnivanju Inovacijskog fonda
                   i 
                  https://ec.europa.eu/clima/consultations/public-consultation-establishment-innovation-fund_hr
                  . 
               
               
                  
                     (14)
                  
                        Ecofys (2018.) 
                  Market testing for low-carbon innovation support to energy intensive industry and to power generation
               
               
                  
                     (15)
                  
                        
                  Stručna skupina za Inovacijski fond
               
               
                  
                     (16)
                  
                        Međuinstitucijski sporazum Europskog parlamenta, Vijeća Europske unije i Europske komisije o boljoj izradi zakonodavstva, SL L 123, 12.5.2016., str. 1.–14.
               
               
                  
                     (17)
                  
                        
                  
                     Tematsko izvješće br. 24/2018 od 5. rujna 2018.: Demonstriranje hvatanja i skladištenja ugljika te inovativnih obnovljivih izvora energije na komercijalnoj razini u EU-u: tijekom posljednjeg desetljeća nije ostvaren predviđeni napredak
                  
                  , dostupno na internetskim stranicama Revizorskog suda: 
                  https://www.eca.europa.eu/Lists/ECADocuments/SR18_24/SR_CCS_HR.pdf
                    
               
               
                  
                     (18)
                  
                        Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).
               
               
                  
                     (19)
                  
                        Prihvatljivi projekti mogu uključivati inovacije u postupcima i proizvodima kojima se zamjenjuju proizvodi s visokom razinom emisija stakleničkih plinova.
               
               
                  
                     (20)
                  
                        SL L 275, 25.10.2003., str. 32. 
               
               
                  
                     (21)
                  
                        Odluka Komisije 2010/670/EU od 3. studenoga 2010. o kriterijima i mjerama financiranja komercijalnih demonstracijskih projekata čiji je cilj ekološki sigurno hvatanje i geološko skladištenje CO2 te demonstracijskih projekata za inovacijske tehnologije u području obnovljivih izvora energije u okviru sustava trgovanja emisijskim jedinicama stakleničkih plinova unutar Zajednice uspostavljenog Direktivom 2003/87/EZ Europskog parlamenta i Vijeća (SL L 290, 6.11.2010., str. 39.).
               
               
                  
                     (22)
                  
                        
                  
                     Tematsko izvješće br. 24/2018 od 5. rujna 2018.: Demonstriranje hvatanja i skladištenja ugljika te inovativnih obnovljivih izvora energije na komercijalnoj razini u EU-u: tijekom posljednjeg desetljeća nije ostvaren predviđeni napredak
                  
                  , dostupno na internetskim stranicama Revizorskog suda: 
                  https://www.eca.europa.eu/Lists/ECADocuments/SR18_24/SR_CCS_HR.pdf
                    
               
               
                  
                     (23)
                  
                        Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).
               
               
                  
                     (24)
                  
                        Uredba Komisije (EU) br. 1031/2010 od 12. studenoga 2010. o rasporedu, upravljanju i drugim aspektima dražbi emisijskih jedinica stakleničkih plinova prema Direktivi 2003/87/EZ Europskog parlamenta i Vijeća o uspostavi sustava trgovanja emisijskim jedinicama stakleničkih plinova unutar Zajednice (SL L 302, 18.11.2010., str. 1.).
               
               
                  
                     (25)
                  
                        Uredba Vijeća (EZ) br. 58/2003 od 19. prosinca 2002. o utvrđivanju statusa izvršnih agencija kojima se povjeravaju određene zadaće u vezi s upravljanjem programima Zajednice (SL L 11, 16.1.2003., str. 1.).